Skool val uitmekaar | Netwerk24
Skool val uitmekaar
Deur Avril Fillies 15 Mei 2019 06:01
August Wentzel, hoof van die Laerskool Winsley, wys hier na die kraak in die balkon waar die sementblad gebars het. Die muur daaronder is ook besig om weg te kraak van die aanliggende muur aan die linkerkant.
Groot kommer heers onder ouers en onderwysers van die Laerskool Winsley in Bellville-Suid oor die haglike toestand van die skoolgebou, wat besig is om inmekaar te val.
Na aanleiding van die voorval by die Hoërskool Driehoek in Vanderbijlpark toe 'n voetoorgang ineengestort en leerders beseer en dood is, is August Wentzel, skoolhoof by die Laerskool Winsley, bekommerd dat dieselfde by sy skool kan gebeur.
"Ons skool is in 1975 geopen en staan in die gemeenskap bekend as die 'plankie-skool' omrede die skool hoofsaaklik van planke gebou is.
"Ek het in 2010 as hoof hier begin en is destyds deur die Wes-Kaapse onderwysdepartement ingelig dat die plankgebou met 'n baksteengebou in 2013 vervang sal word. Tot op hede is ons nog steeds in die plankgebou en van die baksteengebou het dadels van gekom," het Wentzel gesê.
Danksy die goeie samewerking tussen die ouers en die beheerliggaam word die skool geverf en herstelwerk gedoen, maar dis nie voldoende nie, het hy gesê.
"Sedert 2017 het die beheerliggaam doelbewus besluit om nie meer herstelwerk te doen nie en vir my as hoof is dit pynlik as ek soggens skool toe ry om die toestand van die gebou vanaf die pad te sien.
"Weens die blootstelling aan die wind en weer deur die jare is die hout besig om te verweer, die mure is gekraak, stukke van die sementbalkonne is besig om af te breek en waar van die mure by mekaar aansluit, is dit besig om weg te kraak van mekaar," het Wentzel gesê. Volgens hom dra die Wes-Kaapse Onderwysdepartement (WKOD), die kring-bestuurder en diegene betrokke by spesiale projekte van die nasionale onderwysdepartement almal kennis van die haglike toestand van die skoolgebou. Hy wag op terugvoering van hulle oor wat die pad vorentoe is.
"Die ouers en beheerliggaam het ook kameras laat installeer om te help om inbrake by die skool te bekamp. Die herstelwerk aan die skool is nie my grootste bekommernis nie, die veiligheid van die leerders en die onderwysers is nou eerste prioriteit.
"As jy in aanmerking neem dat my leerders uit haglike omstandighede kom, kan ek nie toelaat dat hul huishoudelike omstandighede ook na die skool oorspoel nie.
"My ouers raak ook nou negatief, want hulle sukkel om te sorg dat hul kinders die beste kry, wat nie vir hulle as ouers voorheen beskore was nie.
"Daarom is dit vir my belangrik dat die skool, wat bedags van 08:00 tot 15:00 na die veiligheid van die leerders moet omsien, alles in sy vermoë doen om dit te verseker," het Wentzel gesê.
Hy het ook bygevoeg dat die herstelwerk aan skole die verpligting van die onderwysdepartement is. Teen druktyd het die WKOD nog geen kommentaar gelewer nie.